b"\n_START_ARTICLE_\nKruci (Brumen)\n_START_SECTION_\nO drami\n_START_PARAGRAPH_\nDrama je razdeljena na pet dejanj, ki imajo razli\xc4\x8dno \xc5\xa1tevilo prizorov. Josip Me\xc5\xa1ko v uvodu v Kruce poudarja, da je namen te ljudske igre vzgoja naroda, saj Slovencem postavlja za zgled zgodovinske dogodke, v katerih se je na\xc5\xa1 mali narod izkazal in pogumno branil svojo pravico, zemljo, vero in jezik. Brumen je zgodovinsko snov \xc4\x8drpal iz ljudskega izro\xc4\x8dila svojih rodnih krajev. Na Murskem polju in v vzhodnem delu Slovenskih goric so se poleg tur\xc5\xa1kih vpadov spominjali tudi Krucev, ki so prihajali plenit in uni\xc4\x8devat z ogrske strani \xc4\x8dez Muro.\n_START_SECTION_\n1. dejanje\n_START_PARAGRAPH_\nPrvo dejanje ima naslov Snubitev in je razdeljeno na 20 prizorov. Ver\xc5\xbeejski kmetje in kmetice se na lepo nedeljsko popoldne leta 1679 pred Ropo\xc5\xa1evo doma\xc4\x8dijo dru\xc5\xbeijo ob petju narodnih pesmi, pitju in nazdravljanju. Hlapec in kmetje namigujejo, da sta Vida in Franc zaljubljena. Pogovor nanese na Kruce. Godrnja, ki je Oger, me\xc5\xa1etar in hodi veliko po svetu , naj bi veliko vedel o njih: kamor pridejo, povsod zbudijo strah in trepet, podnevi ropajo in po\xc5\xbeigajo, pono\xc4\x8di pa se zabavajo. Preden se kmetje razidejo, jih Ropo\xc5\xa1a vse povabi na ko\xc5\xa1njo, ki bo naslednji dan. Godrnja na samem vpra\xc5\xa1a Ropo\xc5\xa1o za Vidino roko, prislu\xc5\xa1kuje pa jima cigan Brajdi\xc4\x8d. Godrnja ima veliko denarja in lepo posestvo, ki bi ga po poroki zdru\xc5\xbeil z Ropo\xc5\xa1evim, da bi lahko postal gra\xc5\xa1\xc4\x8dak. Prepri\xc4\x8dan je, da bo Vida pritrdila. Ropo\xc5\xa1a se obotavlja \xe2\x80\x93 tudi na svoji doma\xc4\x8diji bi potreboval naslednika, pomembno pa se mu zdi tudi mnenje \xc5\xbeene in seveda Vide \xe2\x80\x93 a mu da svojo besedo. Mati Magdalena Vidi svetuje, naj se odlo\xc4\x8di, kot ji govori srce, in se razburja nad mo\xc5\xbeem, \xc4\x8de\xc5\xa1 da me\xc5\xa1etari za h\xc4\x8der. Ko se Vida odlo\xc4\x8di za revnej\xc5\xa1ega Franca, Godrnja zagrozi, da se bo ma\xc5\xa1\xc4\x8deval vsem Ver\xc5\xbeejcem in naposled dobil Vido. Brajdi\xc4\x8du pla\xc4\x8da, da mu pove, da bodo naslednji dan med ko\xc5\xa1njo vse \xc5\xbeenske ostale same v hi\xc5\xa1i. Brajdi\xc4\x8d pove kmetom, da je Godrnja krucevski poglavar, a Ropo\xc5\xa1a mu ne verjame; o\xc4\x8dita mu, da je za\xc4\x8daral Vido, da bo za vedno ostala kmetica, in ga pretepe, zato mu cigan obljubi ma\xc5\xa1\xc4\x8devanje. Pono\xc4\x8di se Vida in Franc sestaneta. Vida sluti, da zadnji\xc4\x8d vidi Franca. Zasli\xc5\xa1i se topovski strel, zato se fantje razporedijo na stra\xc5\xbeo.\n_START_SECTION_\n2. dejanje\n_START_PARAGRAPH_\nDrugo dejanje ima naslov Ugrabljenje. Sestavlja ga 18 prizorov. Franc je bil celo no\xc4\x8d na dvori\xc5\xa1\xc4\x8du in stra\xc5\xbeil Vido. Zjutraj se kmetje zberejo pri Ropo\xc5\xa1i. Ta pravi, da se bosta Vida in Franc lahko poro\xc4\x8dila; kmetje se strinjajo, da se je potrebno umakniti mladim. Kosci se odpravijo na delo. Vida in mati ostaneta sami, kuhata in prepevata. Pribli\xc5\xbeajo se \xc5\xa1tirje na\xc5\xa1emljeni Kruci z vre\xc4\x8do in Godrnja, ki jim uka\xc5\xbee, naj dajo Vido v vre\xc4\x8do, sam pa udari Magdaleno. Brajdi\xc4\x8d \xc5\xbeeli izsiljevati Godrnjo. Ta ga udari in cigan se zakolne, da Vide ne bo imel ne Ropo\xc5\xa1a, ne Franc, ne Godrnja, in prikli\xc4\x8de kmetice, da oskrbijo Magdaleno. Vsi kmetje se pod vodstvom Ropo\xc5\xa1e in Franca odpravijo re\xc5\xa1it Vido in za\xc5\xbegat Godrnjajevo pristavo pri Bakovcih.\n_START_SECTION_\n3. dejanje\n_START_PARAGRAPH_\nTretje dejanje nosi naslov Prodana in je razdeljeno na 12 prizorov. Dogaja se v gozdu pri Hotizi, kjer v tabori\xc5\xa1\xc4\x8du Krucev pojejo in ple\xc5\xa1ejo cigani. Godrnja pove Vidi, da bo postala gospodarica Krucev, vsaka \xc5\xbeelja se ji bo izpolnila. Vida se jo\xc4\x8de in moli; no\xc4\x8de biti \xc5\xbeena Kruca, \xc4\x8deprav je bogat. Vsi Kruci in cigani se oboro\xc5\xbeijo in odpravijo v boj z geslom\xc2\xa0\xc2\xbbPogin in smrt po Murskem polju!\xc2\xab, saj je Jurij izvedel, da so mu ver\xc5\xbeejski strelci uni\xc4\x8dili dom in ubili otroka. Brajdi\xc4\x8d v zameno za pla\xc4\x8dilo ponudi Vidi, da jo bo spravil do doma; pospremil jo bo njegov prijatelj Izak. Temu Brajdi\xc4\x8d Vido v resnici proda, da jo bo prodal naprej v harem tur\xc5\xa1kemu pa\xc5\xa1i.\n_START_SECTION_\n4. dejanje\n_START_PARAGRAPH_\n\xc4\x8cetrto dejanje ima naslov Vrnitev in je razdeljeno na osem prizorov. Dogaja se sedem let pozneje na Ropo\xc5\xa1evi doma\xc4\x8diji. Magdalena je \xc5\xbee umrla, Franca pa je v boju s Turki ubil Ibrahimov jani\xc4\x8dar. Kruce so pregnali z Murskega polja in Ropo\xc5\xa1a je dal zapreti cigana. Ta v zameno za \xc5\xbeivljenje pove, da je Vida na Tur\xc5\xa1ke, kamor naj bi jo prodali Kruci. Naenkrat v Ver\xc5\xbeej pridejo Turki, vsi kmetje se razbe\xc5\xbeijo, a se izka\xc5\xbee, da se je vrnila Vida skupaj s slu\xc5\xbeabniki in sinom. Pove, da se je vdala v usodo in postala prva \xc5\xbeena pa\xc5\xa1e Ibrahima. Imela je velik vpliv, zato je lahko re\xc5\xa1ila veliko kristjanov. Sina je vzgajala v kr\xc5\xa1\xc4\x8danski veri in v materinem jeziku. Preden je pobegnila, je vzela vse tur\xc5\xa1ko zlato, ki ga zdaj izro\xc4\x8di o\xc4\x8detu. Sina krstijo za Fran\xc4\x8dka in Ropo\xc5\xa1a pripravi veliko praznovanje. Vida namerava kupiti gorice blizu Jeruzalema, kjer bo na varnem, in cerkev Matere bo\xc5\xbeje v zahvalo.\n_START_SECTION_\n5. dejanje\n_START_PARAGRAPH_\nPeto dejanje ima naslov Napad in re\xc5\xa1itev ter je razdeljeno na 16 prizorov. Dogaja se deset let pozneje v taboru pri cerkvi Matere bo\xc5\xbeje na jeruzalemskem gri\xc4\x8du, ki je ostala edino zavetje pred Kruci, ki spet pusto\xc5\xa1ijo. \xc5\xbdupnik \xc5\xbeeli poslati sla v Ver\xc5\xbeej k Ropo\xc5\xa1i, da bi jim pri\xc5\xa1el pomagat s \xc4\x8deto. Javi se pogumni Fran\xc4\x8dek, ki bi se rad bojeval in branil svojo mater, vero in narod. Vida bi za to, da obvaruje Marijino cerkvico, in s tem cel tabor in tudi Mursko polje, \xc5\xbertvovala tudi svojega edinca. Kmetje in kmetice se zbirajo ob cerkvici, saj je v dolini vse v ognju. Skupaj zapojejo Marijino pesem in \xc5\xbeupnik blagoslovi Fran\xc4\x8dka, ki odide. Kruci se pribli\xc5\xbeujejo taboru, \xc5\xbeene in otroci se skrijejo v cerkev in pripravijo vro\xc4\x8do smolo, mo\xc5\xbeje gredo na okope, \xc5\xbeupnik daje navodila. Kruce vodita Godrnja in Brajdi\xc4\x8d. Med bojem Janez ranjen pride k Vidi in ji obljubi, da ju bo ujel. Vida hvali \xc5\xbeupnika, ki iz vseh bojev pride kot junak. Kruci padajo v jarke in vol\xc4\x8dje jame, doma\xc4\x8dinom gre dobro, po hribih gorijo kresovi. Vida moli k Mariji. Kruci nesejo nezavestnega Fran\xc4\x8dka po skrivnem rovu do cerkve. Ko pri njem najdejo pismo, namenjeno Ropo\xc5\xa1i, ga prepoznajo. Godrnja se razveseli, da se bo kon\xc4\x8dno lahko ma\xc5\xa1\xc4\x8deval Vidi, ker mu je pobegnila, tako, da bo Fran\xc4\x8dka napi\xc4\x8dil na kol. Takrat stopi iz cerkve Vida. Godrnja ji grozi, da jo bodo posilili in ubili. Naenkrat pridejo iz rova ver\xc5\xbeejski strelci. Janez zgrabi Godrnjo, hlapec Husijan pa cigana. Nabodli ju bodo na kol, ostale Kruce pa obesili. Fran\xc4\x8dek umira ob Vidi in Ropo\xc5\xa1i, \xc5\xbeupnik mu da odvezo in nato ga mrtvega odnesejo v cerkev. Vse ljudstvo se zahvaljuje Ropo\xc5\xa1i, ker jim je pomagal in premagal Kruce in Vidi, ki je za to darovala svojega sina. Vsi se zahvaljujejo Bogu in Mariji in molijo. \xc5\xbdupnik pravi,\xc2\xa0\xc2\xbbnaj nastopijo novi \xc4\x8dasi, v katerih delajmo z geslom: 'Bogu v \xc4\x8dast in narodu v korist!'\xc2\xab\xc2\xa0(Brumen 1938, 66). Na koncu zvonijo zvonovi, igrajo orgle in vsi kle\xc4\x8dijo pred cerkvijo ter pojejo zahvalno pesem.\n_START_SECTION_\nObjava, uprizoritve in sprejem\n_START_PARAGRAPH_\nKruci so bili izdani leta 1938 pri Tiskarni Sv. Cirila v Mariboru. \xc5\xbde pred izdajo je bila na Ljudskem odru v Mariboru prva uprizoritev. Dr. Josip Me\xc5\xa1ko ob tem pravi, da ji je zagotovljena trajna vrednost in \xc5\xa1e veliko uprizoritev na ljudskih odrih. Dramo ugodno oceni in poudari, da je pisana iz ljudstva za ljudstvo, ni namenjena tisku za izobra\xc5\xbeence, ampak uprizoritvam za slovenski narod. Da je drama namenjena predvsem uprizoritvam ka\xc5\xbeejo tudi ob\xc5\xa1irne didaskalije, re\xc5\xbeijske opombe z natan\xc4\x8dnimi opisi zunanjosti dramskih oseb in pomembna vloga, ki jo ima petje ljudskih in cerkvenih pesmi. Brumen za re\xc5\xbeiserje napi\xc5\xa1e, da se igro lahko uprizori tudi na prostem (z velikim \xc5\xa1tevilom statistov)."